paragraph_text: Misaona policija (engl. Thought Police, novogovorno thinkpol) ime je tajne policije fiktivne države Oceanije, opisane u Orwellovu romanu Tisuću devetsto osamdeset četvrtoj. Predstavlja dio Ministarstva ljubavi i njezin je glavni zadatak potpun nadzor i eliminacija svih podanika koji bi mogli predstavljati potencijalnu opasnost po vladajući režim ingsoca. U tu se svrhu služi konceptom tzv. zlomisli, odnosno "zabranjenih misli" čije je posjedovanje dovoljno da netko stekne status državnog neprijatelja i bude eliminiran. Na raspolaganju su joj ne samo ovlasti nad stanovništvom koje nema nikakvih prava nego i najsuvremenija dostignuća tehnologija i psihologije koja pružaju maksimalni nadzor.